Жоашен дю Беле
Не мога да следя…

Превод от френски: Пенчо Симов, 1978

chitanka.info

Не мога да следя със благосклонен взор

придворните лъжци — като маймуни стари

повтарят всичко те след своите господари,

дори чрез облекло не влизат с тях във спор.

След кралската шега засмиват се във хор,

на своите уста поставят катинари,

ако дотрябва туй; и който както свари,

нарича ден нощта и славата — позор.

Щом някой е приет добре от господаря,

към него са добри, но завист ги изгаря;

за гонения те не дават пет пари.

Противно е това: пред краля тези хора

със лицемерна жар се смеят без умора,

не знаейки кому и за какво дори.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.